钦定古今图书集成/明伦汇编/交谊典/第013卷 > 《上安州裴长史书》〈节〉李白
## 钦定古今图书集成/明伦汇编/交谊典/第013卷 > 《上安州裴长史书》〈节〉李白

白昔与蜀中友人吴指南同游于楚，指南死于洞庭
之上，白禫服恸哭其丧，伏尸泣尽，而继之以血。行路
闻者，悉皆伤心。猛虎前临，坚守不动，遂权殡于湖侧，
便之金陵。数年来观，筋肉尚在。白雪泣持刃，躬申洗
削，裹骨徒步，负之而趋。寝兴携持，无辍身手。遂贷丐
营葬于鄂城之东。“故乡路远，魂魄无主，礼以迁窆，式
昭朋情。”此则是白存交重义也。